*Eesti Gaas* galvenā biroja ēka Tallinā
***AS Eesti Gaas***, darbojas ar zīmolu ***Elenger***, ir Igaunijas enerģētikas uzņēmums, kas nodarbojas ar dabasgāzes importēšanu, sadali un pārdošanu, kā arī elektroenerģijas pārdošanu. tas ir dibināts 1993. gadā. Uzņēmuma galvenais birojs atrodas Tallinā. *Eesti Gaas* īpašnieks ir Igaunijas investīciju uzņēmums *Infortar OÜ*.

Uzņēmumu grupa piedāvā pakalpojumus Igaunijā, Somijā, Latvijā, Lietuvā un Polijā.

Vēsture
-------

Gāzes izmantošana Igaunijā tika sākta 1865. gadā, kad Tallinā uzcēla akmeņogļu gāzes fabriku.

Par *Eesti Gaas* priekšteci var uzskatīt gāzes transportēšanas uzņēmumu "Gāzes vada Kohtla-Jerve — Ļeņingrada ekspluatācijas pārvalde", kas dibināta 1948. gada 9. augustā. Šajā gadā Kohtla-Jervē tika uzcelta gāzes ieguves rūpnīca, kas ieguva deggāzi no slānekļa. Gāzi pa cauruļvadi sūtīja uz Ļeņingradu.
1953. gadā tika atklāts cauruļvads no Kohtla-Jerves uz Tallinu.
1957. gadā Ļeņingrada sāka izmantot dabasgāzi, un tai vairs nevajadzīgo mākslīgi iegūto gāzi novirzīja Igaunijas vajadzībām.

1963. gada 19. janvārī Igaunijas PSR Ministru Padome izveidoja Gazifikācijas galveno pārvaldi, kurā apvienoja visas republikas gāzes iestādes.
1969. gadā pa cauruļvadu no Krievijas Igaunijai sāka piegādāt dabasgāzi, kuru Jehvi sajauca ar slānekļa gāzi.

1976. gadā tika atklāts cauruļvads no Izborskas Krievijā līdz Tartu. 1978. gadā to pagarināja līdz Rakverei.

1988. gadā Igaunijas PSR Gazifikācijas galvenā pārvalde tika reorganizēta par teritoriālo ražošanas apvienību ***Eesti Gaas***. 1988. gada 29. martā sākās gāzesvada Vireši — Tallina celtniecība, un pēc tā uzbūvēšanas patēriņa sezonā Igaunija varēja saņemt gāzi no Latvijas Inčukalna pazemes gāzes krātuves.

Agrākais logotips
1990. gada 1. novembrī *Eesti Gaas* tika pārveidots par valsts uzņēmumu.
1992. gada 28. aprīlī Igaunijas valdība pieņēma lēmumu valsts uzņēmumu pārveidot par akciju sabiedrību un piesaistīt ārzemju kapitālu tā, lai 70 % kapitāldaļu piederētu valstij, bet 30 % — Krievijas *Gazprom*.
1993. gada 20. janvārī tika reģistrēta akciju sabiedrība *Eesti Gaas*.

1994. gada aprīlī notika atklāta *Eesti Gaas* akciju izsole, kurā pārdotas 770 akcijas ar nominālu 1000 kronas. Maijā notika otrā akciju emisija, kurā pārdotas 835 akcijas. Investori ieguva 7,5 % uzņēmuma kapitāldaļu.
1994. gada vasarā sāka darbu gāzes sadales stacija Lo un gāzes mērīšanas stacija pie Krievijas robežas Verskā.

1995. gada maijā *Eesti Gaas* 14,67 % akciju tika pārdoti Vācijas gāzes uzņēmumam *Ruhrgas* (tagad *E.ON Ruhrgas International GmbH* par 62,5 miljoniem kronu. 7,5 % kapitāldaļu nopirka Londonā reģistrētais *Baltic Republic Fund*. Valsts īpašumā palika 39 % kapitāldaļu.

1998. gada 20. maijā Somijas enerģētikas uzņēmums *Neste Oy* (tas nākamajā gadā reorganizēts par *Fortum*) kļuva par *Eesti Gaas* akcionāru. Jau šajā gadā *Eesti Gaas* sāka restrukturizāciju, apvienojot savus meitas uzņēmumus *Tallinngaas*, *Narva Gaas* un *Kohtla Gaas*. Nākamajā gadā pievienoti meitas uzņēmumi *Tartu Gaas* un *Rakvere Gaas*.
1999. gada 4. martā par *Eesti Gaas* akcionāru kļuva uzņēmums *Itera Latvija*.

2002. gadā *Eesti Gaas* akcionāri bija: *Gazprom* 37 %, *Ruhrgas AG* 32 %, *Fortum Oy* 18 %, *Itera Latvija* 9 % un pārējie — 4 %.
2005. gadā *AS Eesti Gaas* tika reorganizēts par koncernu, kurā ietilpa meitas uzņēmumi *AS EG Ehitus* un *AS EG Võrguteenus* (tie darbību sāka 2006. gada 1. janvārī).

2014. gada 2. janvārī no *Eesti Gaas* tika atdalīts meitas uzņēmums *AS EG Võrguteenus* (novembrī vairākumu tā kapitāldaļu iegādājās Igaunijas elektrības pārvades tīkla operators *AS Elering*).
1. jūlijā *Fortum* no *E.ON Ruhrgas International GmbH* nopirka tam piederošās *Eesti Gaas* 33,66 % akcijas, tādējādi palielinot savu daļu līdz 51,38 %.

2016. gada 23. februārī paziņots, ka Igaunijas uzņēmums *OÜ Trilini Energy* no *Fortum Heat and Gas Oy* pērk tam piederošo vairākumu *Eesti Gaas* kapitāldaļu (51,38 %). Darījums pēc Igaunijas Konkurences padomes atļaujas saņemšanas pabeigts 31. martā. Uzņēmums *Trilini Energy* tika dibināts ar mērķi pirkt *Eesti Gaas*; tā īpašnieki: Igaunijas investīciju uzņēmums *AS Infortar* (57 %), *Eesti Gaas* padomes loceklis Ārne Sārs, *Latvijas Gāze* padomes priekšsēdētāja vietnieks Juris Savickis un tranzīta uzņēmējs Viktors Golinskis.
*Trilini Energy* bija arī izteicis pirkšanas piedāvājumu citiem *Eesti Gaas* akcionāriem *Gazprom* un *Itera Latvija*.
13. maijā *Trilini Energy* noslēdza līgumu ar *Gazprom* par tam piederošo *Eesti Gaas* 37,03 % kapitāldaļu pirkšanu. Augustā *Trilini Energy* no *SIA Itera Latvija* nopirka 10,02 % *Eesti Gaas* akciju. Līdz ar to *Trilini Energy* bija ieguvis 98,43 % *Eesti Gaas* kapitāldaļu. Septembrī *Infortar* daudzajiem mazajiem akcionāriem izteica akciju izpirkšanas piedāvājumu. Decembrī *Trilini* kļuva par vienīgo *Eesti Gaas* īpašnieku.
2017. gadā *Eesti Gaas* akcijas tika sadalītas *Trilini Energy* akcionāriem: *Infortar* (67 %; tam piederēja arī 38 % *Tallink*), *IGLATS OÜ* (12,5 %, kontrolēja Juris Savickis), *SKVL Vara OÜ* (10,5 %, kontrolēja Ārne Sārs ar radiniekiem, kā arī Evens Tudebergs), *GVA SISTEMS OÜ* (10 %, kontrolē Viktors Golinskis). 2018. gadā *Infortar* no pārējiem akcionāriem nopirka *Eesti Gaas* kapitāldaļas.

2018. gada maijā ar kuģniecības uzņēmumu *Tallink* tika noslēgta vispārīgā vienošanās par kuģa *Megastar* uzpildīšanas ar sašķidrināto dabasgāzi pakalpojumiem turpmākos piecus gadus.
2018. gada oktobrī tika paziņots, ka *Eesti Gaas* Nīderlandes kuģubūvētājam *Damen Group* pasūtīja sašķidrinātās dabasgāzes bunkerēšanas kuģi ar ietilpību 6 000 m³. Tas tiks piegādāts 2020. gada septembrī.

2019. gada maijā *Eesti Gaas* ārējos tirgos sāka izmantot jaunu zīmolu *Elenger*, kas tiks ieviests Latvijā, Lietuvā un Somijā, nomainot *EG Energija* zīmolu. *Elenger* nosaukumā ir ietverta elektrība, enerģija un gāze.

2023. gada 17. jūlijā tika pabeigta gāzes apgādes sistēmas operatora Latvijā AS *Gaso* iegāde.

*Eesti Gaas* Latvijā
--------------------

2017. gada 10. jūlijā Latvijā tika dibināts *Eesti Gaas* meitas uzņēmums SIA *EG Energija*. Tas Latvijas klientiem veic elektrības un dabasgāzes pārdošanu.

2019. gada 13. maijā tika paziņots, ka *Eesti Gaas* paplašina darbību Latvijā, ienākot mazumtirdzniecības tirgū ar jaunu zīmolu *Elenger*. 16. decembrī SIA *EG Energija* nosaukums tika mainīts uz SIA *Elenger*.

2023. gada 14. aprīlī *Eesti Gaas* noslēdza vienošanos par "Latvijas gāze" piederošā dabasgāzes sadales sistēmas operatora AS *Gaso* pirkšanu par 120 miljoniem eiro. Apvienošanos Latvijas Ministru Kabinets atļāva jūnija sākumā, bet Konkurences padome apstiprināja jūlijā; darījums tika pabeigts 2023. gada 17. jūlijā.

Meitas uzņēmumi
---------------

*AS Eesti Gaas* meitas uzņēmumi:

* *AS Gaasivõrk* — gāzes apgādes sistēmas operators Igaunijā
* *Elenger Suomi* (*Elenger Oy*) — pārdošana Somijā
* *Elenger Latvija* (SIA *Elenger*) — elektrības un dabasgāzes pārdošana Latvijā
* *Elenger Lietuva* (*UAB Elenger*) — pārdošana Lietuvā
* *Elenger Polska* (*Elenger Sp. z o.o*) — pārdošana Polijā
* *Elenger Marine* (*Elenger Marine OÜ*, Igaunija) — sašķidrinātās dabasgāzes transportēšana
* AS *Gaso* — gāzes apgādes sistēmas operators Latvijā

Atsauces
--------

1. 1 2 3  «History». Arhivēts no oriģināla, laiks: 2015. gada 26. oktobrī. Skatīts: 2015. gada 27. martā.
2. ↑  Fortum increases its shareholding in Estonian Natural Gas companies AS Eesti Gas and AS Võrguteenus Valdus - structuring for eventual divestment Arhivēts 2016. gada 3. jūnijā, *Wayback Machine* vietnē. Fortum, 7/1/2014
3. 1 2  AS Infortar aquires majority sharehold in AS Eesti Gaas Arhivēts 2016. gada 4. novembrī, *Wayback Machine* vietnē. Eesti Gaas, 23.02.2016
4. ↑  Infortar acquired Fortum´s shareholding in AS Eesti Gaas Arhivēts 2016. gada 3. septembrī, *Wayback Machine* vietnē. Eesti Gaas, 31.03.2016
5. ↑  Gazprom sells its share in Eesti Gaas Arhivēts 2016. gada 10. oktobrī, *Wayback Machine* vietnē. Eesti Gaas, 13.05.2016
6. ↑  The purchase of the B-shares of AS Eesti Gaas by AS Infortar Arhivēts 2016. gada 14. novembrī, *Wayback Machine* vietnē. Eesti Gaas, 02.09.2016
7. ↑  Trilini becomes full owner of Eesti Gaas Arhivēts 2019. gada 4. janvārī, *Wayback Machine* vietnē. news.err.ee, 13.12.2016 1
8. ↑  «Shareholders». Arhivēts no oriģināla, laiks: 2015. gada 25. oktobrī. Skatīts: 2015. gada 27. martā.
9. 1 2  Igaunijas lielākais dabasgāzes uzņēmums paplašina darbību Latvijā Dienas Biznes, Lelde Petrāne, 2019. gada 13. maijs
10. ↑  "Latvijas Gāze" pārdos "Gaso" Igaunijas uzņēmumam "Eesti Gaas" LETA, 2023. gada 14. aprīlis

Ārējās saites
-------------

* *Eesti Gaas* vietne
* *Elenger* Latvijas vietne